Þingræður haldnar á Alþingi Íslendinga



Herra forseti. Með þessu frv. er farið fram á heimild til að fella niður aðflutningsgjöld af fræðslukvikmyndum og fræðandi skuggamyndum, sem fræðslumálastjórnin flytur inn og fær frá viðurkenndum erlendum vísinda- og menntastofnunum. Var frv. um þetta efni borið fram á þinginu í fyrra, en varð þá ekki útrætt. Tildrögin eru þau, að á öðru þingi Norðurlandaráðsins, í ágúst 1954, var því beint til ríkisstjórna Norðurlandanna að koma á hjá sér tollfrjálsum innflutningi þeirra tækja, sem hér um ræðir. Fjhn. hefur athugað frv. og fellst á, að það sé rétt að setja slíka löggjöf, og mælir því með, að það verði samþ. óbreytt. Þetta er frv. nokkuð sérstaks eðlis, og eins og stendur í athugasemdum við frv., er það borið fram vegna þess, að fulltrúar Íslands hafa fallizt á það við fulltrúa annarra Norðurlandaþjóða að mæla með slíkri löggjöf. Þess vegna er það, að a. m. k. meiri hluti n. lítur svo á, að jafnvel þó að svo kunni að fara, að tollskránni verði breytt eitthvað frekar á þessu þingi, þá sé rétt að blanda ekki þeim atriðum saman við þetta mál og láta þetta frv. ganga fram óbreytt, hvað sem líður öðrum breytingum, sem menn kynnu að vilja gera á tollskránni, því að slíkar breytingar, sem menn kynnu að vilja gera, orka ef til vill tvímælis og gætu orðið til þess að torvelda framgang þess atriðis málsins, sem þetta frv. fjallar um.



Herra forseti. Þetta frv. um heimild fyrir ríkisstj. til að innheimta ýmis gjöld 1956 með viðauka er ekki neitt nýmæli, því að lög sama efnis hafa verið framlengd ár frá ári á undanförnum þingum. Fjhn. hefur athugað frv., og er hún sammála um, að ekki veiti af því að framlengja þennan tekjuauka enn á næsta ári. Ég fyrir mitt leyti vildi gjarnan óska þess, að það þyrfti ekki meira til en að framlengja þá tekjustofna, sem gilt hafa undanfarin ár, en mér sýnast öll sólarmerki þannig, að ekki muni nú veita af að bæta við tekjur ríkissjóðs í stað þess að draga úr þeim. Ef á að leggja fram fé til atvinnuleysistrygginganna samkv. því, sem ríkisstj. hefur gefið fyrirheit um, ef á að bæta að einhverju leyti það tjón, sem leitt hefur af ótíðinni hér á Suður- og Vesturlandi, og ef á svo þar að auki að bæta upp verð á síld, sem veidd er hér við Suðurland í haust, ofan á allt annað, sem áður hefur verið og er, þá vil ég sízt af öllu ábyrgjast, að þeir tekjustofnar, sem nú eru fyrir hendi og framlengdir verða sjálfsagt, nægi í allt þetta, þannig að það er sízt af öllu ástæða til að efast um, að ríkið þurfi að hafa þá tekjustofna, sem það hefur haft undanfarin ár. Þess vegna er það líka, að fjhn. er sammála um að mæla með samþykkt þessa frumvarps.



Herra forseti. Þetta frv. hefur veríð flutt á undanförnum þingum af okkur Alþýðuflokksmönnum og fleirum reyndar að efni til. Efni þess er, að lögfesta skuli 12 stunda hvíld á botnvörpuveiðum, þannig að það verði fjórar sex stunda vökur í hverjum sólarhring, helmingur háseta vinni í einu, en hinir hafi rétt til hvíldar. Þetta frv. hefur ekki náð fram að ganga og hefur verið vísað frá með þeim rökstuðningi, að um þetta væri eðlilegt að gerðir yrðu samningar milli útgerðarmanna annars vegar og sjómanna hins vegar. Ég álít, að það sé fjarri öllu lagi af Alþingi að vísa málinu frá sér á þennan hátt. Við alla algenga vinnu í landi er nú kominn 8 stunda vinnudagur, en á ýmsum veiðum er heimilt að ætla sjómönnum að vinna 16 tíma á dag og því framfylgt. Það lægsta, sem hægt er að fara fram á í þessu efni, er; að þeim verði tryggt, að vinnudagurinn sé ekki lengri en 12 tímar á sólarhring, á þann hátt, sem hér er gert ráð fyrir. Að vísa þessu frá löggjafarsamkomunni með þeim rökstuðningi, sem hefur verið notaður til þessa, er beinlínis að hvetja til átaka milli útgerðarmanna og sjómanna um þessi efni, en öllum ætti að vera áhugamál, að ekki þyrfti að koma til vinnustöðvana eða slíkra átaka í sambandi við þetta mál. Ég leyfi mér að mælast til þess, að frv. verði að lokinni þessari umr. vísað til hv. sjútvn., og verð að mega vænta þess, að hv. n. taki málið til athugunar í fyllstu alvöru, því að enginn vafi er á því, að vilji menn halda vinnufriði í landinu og á sjónum í kringum landið, þá er mikilsvert, að þetta frv. verði lögfest.